《戏和德升赏梅因记十三日梅园之游发诸兄一笑》
宋代·陈公辅

我闻永庆梅，孤标寄岩阴。衰年苦多病，咫尺未暇寻。

公心亦似铁，惜花情却深。爱此独株好，何必须满林。

兹游恨莫陪，有酒谁与斟。因思东郊上，琼蕊满髻簪。

黄昏月下归，翠袖寒易侵。想公见戏语，一笑开胸襟。

作者简介：（1077—1142）宋台州临海人，字国佐。徽宗政和三年上舍及第。调平江府教授。钦宗靖康初，擢右司谏，言蔡京、朱勔罪，斥监合州税。高宗时，官至礼部侍郎。居官论事剀切，疾恶如仇。晚居乡里，著书自娱。有文集、奏议。